CELEX: 32019H0903(13)
Language: da
Date: 2019-06-18 00:00:00
Title: Kommissionens henstilling af 18. juni 2019 om udkastet til Cyperns integrerede nationale energi- og klimaplan for perioden 2021-2030

3.9.2019   
            
            
               DA
            
            
               Den Europæiske Unions Tidende
            
            
               C 297/48
            
         
      KOMMISSIONENS HENSTILLING
      af 18. juni 2019
      om udkastet til Cyperns integrerede nationale energi- og klimaplan for perioden 2021-2030
      (2019/C 297/13)
      EUROPA-KOMMISSIONEN HAR —
      under henvisning til Europa-Parlamentets og Rådets forordning (EU) 2018/1999 af 11. december 2018 om forvaltning af energiunionen og klimaindsatsen, om ændring af Europa-Parlamentets og Rådets forordning (EF) nr. 663/2009 og (EF) nr. 715/2009, Europa-Parlamentets og Rådets direktiv 94/22/EF, 98/70/EF, 2009/31/EF, 2009/73/EF, 2010/31/EU, 2012/27/EU og 2013/30/EU, Rådets direktiv 2009/119/EF og (EU) 2015/652 og om ophævelse af Europa-Parlamentets og Rådets forordning (EU) nr. 525/2013 (1), særlig artikel 9, stk. 2, og
      ud fra følgende betragtninger:
      
                  (1)
               
               
                  Ifølge forordning (EU) 2018/1999 (»forordningen om forvaltning«) skal hver medlemsstat forelægge Kommissionen et udkast til en integreret national energi- og klimaplan for perioden 2021-2030 i overensstemmelse artikel 3, stk. 1, og bilag I i nævnte forordning. De første udkast til de integrerede nationale energi- og klimaplaner skulle forelægges inden den 31. december 2018.
               
            
                  (2)
               
               
                  Den 29. januar 2019 forelagde Cypern sit udkast til en national energi- og klimaplan. Forelæggelsen af dette udkast er det grundlæggende, første skridt i den iterative proces mellem Kommissionen og medlemsstaterne med henblik på at færdiggøre de integrerede nationale energi- og klimaplaner og sikre deres efterfølgende gennemførelse.
               
            
                  (3)
               
               
                  Ifølge forordning (EU) 2018/1999 skal Kommissionen vurdere udkastene til de integrerede nationale energi- og klimaplaner. Kommissionen har foretaget en omfattende vurdering af det cypriotiske udkast til en national energi- og klimaplan, idet de relevante elementer i forordning (EU) 2018/1999 er blevet taget i betragtning. Denne vurdering (2) offentliggøres sammen med nærværende henstilling. Nedenstående henstillinger er baseret på denne vurdering.
               
            
                  (4)
               
               
                  Kommissionens henstillinger kan navnlig vedrøre i) ambitionsniveauet for målsætninger, mål og bidrag med henblik på i fællesskab at opfylde energiunionens målsætninger og navnlig Unionens 2030-mål for vedvarende energi og energieffektivitet samt omfanget af elektricitetssammenkobling, som medlemsstaten sigter mod at opnå i 2030, ii) politikker og foranstaltninger, der vedrører målsætninger på medlemsstats- og EU-plan, og andre politikker og foranstaltninger med potentielle grænseoverskridende konsekvenser, iii) eventuelle yderligere politikker og foranstaltninger, der kan være påkrævet i de integrerede nationale energi- og klimaplaner, og iv) samspillet mellem og konsekvensen i de eksisterende og planlagte politikker og foranstaltninger i den integrerede nationale energi- og klimaplan inden for én dimension og mellem energiunionens forskellige dimensioner.
               
            
                  (5)
               
               
                  Under udarbejdelsen af henstillingerne har Kommissionen på den ene side taget hensyn til behovet for at summere visse kvantificerede planlagte bidrag fra alle medlemsstater med henblik på at vurdere ambitionen på EU-plan og på den anden side behovet for at give den berørte medlemsstat tilstrækkelig tid til at tage behørigt hensyn til Kommissionens henstillinger, før den færdiggør sin nationale plan.
               
            
                  (6)
               
               
                  Kommissionens henstillinger vedrørende medlemsstaternes ambitioner for vedvarende energi er baseret på en metode, der er beskrevet i bilag II til forordning (EU) 2018/1999, og som er baseret på objektive kriterier.
               
            
                  (7)
               
               
                  For så vidt angår energieffektivitet er Kommissionens henstillinger baseret på vurderingen af det nationale ambitionsniveau som afspejlet i udkastet til den integrerede nationale energi- og klimaplan, sammenlignet med det samlede indsatsniveau, der er nødvendigt for at nå Unionens mål, idet de fremlagte oplysninger om særlige nationale forhold tages i betragtning, hvis det er relevant. De endelige nationale bidrag på energieffektivitetsområdet bør afspejle potentialet for omkostningseffektivitet for så vidt angår energibesparelser og støttes af en stærk langsigtet bygningsrenoveringsstrategi og foranstaltninger til gennemførelse af den energispareforpligtelse, der er fastsat i artikel 7 i Europa-Parlamentets og Rådets direktiv 2012/27/EU (3). Medlemsstaterne bør ligeledes vise, at de har anvendt princippet om »energieffektivitet først« korrekt ved navnlig at forklare, hvordan energieffektivitet på omkostningseffektiv vis bidrager til at nå de nationale mål for en konkurrencedygtig lavemissionsøkonomi og energiforsyningssikkerhed samt til at bekæmpe energifattigdom.
               
            
                  (8)
               
               
                  Ifølge forordningen om forvaltning skal medlemsstaterne fremlægge et generelt overblik over de investeringer, som er påkrævet for at indfri de målsætninger, mål og bidrag, der er opstillet i den integrerede nationale energi- og klimaplan, og en generel vurdering af kilderne til disse investeringer. De nationale energi- og klimaplaner bør sikre gennemsigtighed og forudsigelighed i de nationale politikker og foranstaltninger med henblik på at skabe investeringssikkerhed.
               
            
                  (9)
               
               
                  Samtidig har Kommissionen som led i det europæiske semester 2018-2019 sat stærk fokus på medlemsstaternes energi- og klimarelaterede investeringsbehov. Dette afspejles i landerapporten 2019 for Cypern (4) og i Kommissionen henstilling med henblik på Rådets henstilling til Cypern (5), som er en del af det europæiske semester. I sine seneste konklusioner og henstillinger inden for rammerne af det europæiske semester tog Kommissionen sin vurdering af udkastene til de integrerede nationale energi- og klimaplaner i betragtning. Kommissionens henstillinger supplerer de seneste landespecifikke henstillinger, der er fremsat i forbindelse med det europæiske semester. Medlemsstaterne bør også sikre, at deres integrerede nationale energi- og klimaplaner tager hensyn til de seneste landespecifikke henstillinger inden for rammerne af det europæiske semester.
               
            
                  (10)
               
               
                  Dertil kommer, at medlemsstaterne ifølge forordningen om forvaltning skal tage behørigt hensyn til Kommissionens eventuelle henstillinger i deres udkast til de integrerede nationale energi- og klimaplaner, som skal indgives til Kommissionen inden den 31. december 2019, og at en medlemsstat, hvis denne ikke følger en henstilling eller en væsentlig del heraf, skal begrunde dette og offentliggøre begrundelsen.
               
            
                  (11)
               
               
                  Hvis det er relevant, bør medlemsstaterne indberette de samme data i deres integrerede nationale energi- og klimaplaner og efterfølgende ajourføringer, som de indberetter til Eurostat eller Det Europæiske Miljøagentur. Brugen af samme kilde og, hvis det er muligt af europæiske statistikker, er ligeledes afgørende for at beregne referencescenariet for modellering og prognoser. Anvendelse af europæiske statistikker vil gøre det lettere at sammenligne de data og prognoser, der bruges i de integrerede nationale energi- og klimaplaner.
               
            
                  (12)
               
               
                  Alle elementer i bilag I til forordning (EU) 2018/1999 skal inkluderes i den endelige integrerede nationale energi- og klimaplan. I den forbindelse bør den makroøkonomiske og i det omfang, det er muligt, den sundhedsmæssige, miljømæssige, beskæftigelses- og uddannelsesmæssige, kompetencemæssige og sociale indvirkning af de planlagte politikker og foranstaltninger vurderes. Offentlige interessenter og andre interessenter skal inddrages i forberedelsen af den endelige integrerede nationale energi- og klimaplan. Disse og andre elementer er beskrevet i detaljer i det arbejdsdokument fra Kommissionens tjenestegrene, der offentliggøres sammen med nærværende henstilling (6).
               
            
                  (13)
               
               
                  Om end de politikker og foranstaltninger, der er beskrevet i udkastet til planen, i vid udstrækning lader til at hænge sammen på tværs af de forskellige dimensioner, bør Cypern udbygge sin vurdering af sammenhængen mellem politikker og foranstaltninger i den endelige plan. Cypern bør ligeledes fremlægge yderligere oplysninger om synergierne mellem dimensionerne dekarbonisering, energisikkerhed og det indre marked såvel som princippet om »energieffektivitet først«. Analysen kan indeholde kvantitative skøn og bør ligeledes dække det mulige negative samspil mellem politikker og foranstaltninger og Cyperns planlagte håndtering heraf. En vurdering af samspillet mellem politikker og tværgående virkninger kan ligeledes være nyttig for de enkelte politikker og foranstaltninger eller grupper af politikker og foranstaltninger med vidtrækkende konsekvenser i og uden for Cyperns energisystem. Dette omfatter politikker vedrørende den fuldstændige etablering af et konkurrencedygtigt elmarked, indførelsen af naturgas og sammenkoblingen af Cyperns isolerede elsystem. Målsætningerne under dimensionen forskning, innovation og konkurrenceevne skal underbygge den indsats, der er planlagt for energiunionens andre dimensioner.
               
            
                  (14)
               
               
                  Den endelige integrerede nationale energi- og klimaplan kan suppleres med mere omfattende foranstaltninger for at udnytte potentialet for samspil med den cirkulære økonomi.
               
            
                  (15)
               
               
                  Kommissionens henstillinger til Cypern er underbygget af den vurdering af Cyperns udkast til en integreret national energi- og klimaplan, som offentliggøres sammen med denne henstilling (7) —
               
            HENSTILLER HERMED, AT CYPERN TAGER SKRIDT MOD AT:
      
                  1.
               
               
                  Præcisere, hvordan landet påtænker at nå drivhusgasmålet for 2030 for sektorer uden for EU's emissionshandelssystem på 24 % sammenlignet med niveauet i 2005 ved at overveje yderligere politikker for omkostningseffektivitet i perioden 2021-2030, og den påtænkte brug af fleksibiliteten mellem indsatsfordeling og registrerede emissioner fra arealanvendelse, ændringer i arealanvendelse og skovbrug. Der kan sættes særlig fokus på transport.
               
            
                  2.
               
               
                  Betydeligt øge ambitionsniveauet for 2030 til en andel af vedvarende energi på mindst 23 % som landets bidrag til Unionens 2030-mål for vedvarende energi, jf. formlen i bilag II til forordning (EU) 2018/1999, under behørig hensyntagen til relevante forhold og nationale begrænsninger. Inkludere en vejledende forløbskurve i den endelige integrerede nationale energi- og klimaplan, som når alle referencepunkterne, jf. artikel 4, litra a), nr. 2), i forordning (EU) 2018/1999, i overensstemmelse med denne andel, med henblik på behovet for at øge indsatsniveauet og nå målet i fællesskab. Fremlægge detaljerede og kvantificerede politikker og foranstaltninger, der er i overensstemmelse med forpligtelserne i Europa-Parlamentets og Rådets direktiv (EU) 2018/2001 (8) og muliggør en rettidig og omkostningseffektiv opfyldelse af tilsagnet. Hæve ambitionsniveauet i opvarmnings- og kølingssektoren samt transportsektoren med henblik på at nå det vejledende mål i artikel 23 i direktiv (EU) 2018/2001 og transportmålet i artikel 25 i samme direktiv. Fremlægge yderligere detaljer og foranstaltninger vedrørende den befordrende ramme for VE-egetforbrug og VE-fællesskaber, jf. artikel 21 og 22 i direktiv (EU) 2018/2001.
               
            
                  3.
               
               
                  Væsentligt øge sin ambition om reduktion af både endeligt energiforbrug og primærenergiforbrug i 2030 med henblik på behovet for at øge indsatsniveauet og nå Unionens 2030-mål for energieffektivitet. Færdiggøre prognoser og scenarier, der gør det muligt at vurdere de forventede virkninger af de planlagte nye politikker, foranstaltninger og programmer for primærenergiforbrug og endeligt energiforbrug for hver sektor fra og med 2030 og indtil som minimum 2040 og inkludere en vejledende forløbskurve fra 2021 og fremefter. Skærpe fokus på energieffektivitet i transportsektoren ved at øge omfanget af de foranstaltninger, der knytter sig til denne sektor, i betragtning af, at den i 2030 vil tegne sig for halvdelen af landets energiforbrug.
               
            
                  4.
               
               
                  Fastsætte fremadskuende målsætninger og mål vedrørende markedsintegration, særligt foranstaltninger for gassektoren, med henblik på planerne for i nærmeste fremtid at opnå levering af naturgas. Fremlægge status for elmarkedets organisation på klar og sammenhængende vis med de mål og målsætninger, der er beskrevet under dimensionen det indre marked.
               
            
                  5.
               
               
                  Yderligere uddybe de nationale målsætninger og finansieringsmål inden for forskning, innovation og konkurrenceevne, især for så vidt angår energiunionen, der skal nås inden 2030, så de er nemme at måle, er egnede til formålet og kan støtte gennemførelsen af målene inden for andre dimensioner af den integrerede nationale energi- og klimaplan. Underbygge sådanne målsætninger med specifikke og tilstrækkelige politikker og foranstaltninger, herunder dem, som skal udvikles i samarbejde med andre medlemsstater såsom den europæiske strategiske energiteknologiplan.
               
            
                  6.
               
               
                  Intensivere det eksisterende regionale samarbejde med nabolandet Grækenland såvel som med andre medlemsstater, herunder inden for dimensionerne det indre marked, energisikkerhed og forskning, innovation og konkurrenceevne. Øge samarbejdet — muligvis inden for rammerne af initiativet om ren energi for EU's øer — med medlemsstater og øområder, der står over for lignende geografiske, klimatiske og infrastrukturelle udfordringer og muligheder i forbindelse med deres energiomstilling.
               
            
                  7.
               
               
                  Inkludere et omfattende afsnit, hvor alle investeringsbehovene opdeles på dimensioner og underdimensioner, sammen med en klar beskrivelse af den metode, der danner baggrund for skønnet, og de sandsynlige nationale, regionale og europæiske finansieringskilder.
               
            
                  8.
               
               
                  Angive alle energisubsidier, herunder navnlig subsidier til fossile brændstoffer, og de trufne foranstaltninger og planer for deres udfasning.
               
            
                  9.
               
               
                  Supplere analysen af samspillet med politikken for luftkvalitet og emissioner med en redegørelse for virkningerne på luftforureningen i forskellige scenarier, en fremlæggelse af underbyggende oplysninger og overvejelser vedrørende synergier og kompromiser.
               
            
                  10.
               
               
                  Bedre integrere aspekter vedrørende en rimelig og fair omstilling, navnlig ved at give en mere detaljeret beskrivelse af de sociale, beskæftigelsesmæssige og kompetencemæssige virkninger af de planlagte målsætninger, politikker og foranstaltninger. Yderligere udvikle tilgangen til håndtering af energifattigdomsspørgsmål, herunder ved at tilføje betragtninger om, hvordan de foreslåede politikker og foranstaltninger på tværs af dimensionerne forventes at påvirke energifattigdomsniveauet, jf. forordning (EU) 2018/1999.
               
            
         Udfærdiget i Bruxelles, den 18. juni 2019.
         
            
               På Kommissionens vegne
            
            Miguel ARIAS CAÑETE
            
               Medlem af Kommissionen
            
         
      
      
         (1)  EUT L 328 af 21.12.2018, s. 1.
      
         (2)  SWD(2019) 223.
      
         (3)  Europa-Parlamentets og Rådets direktiv 2012/27/EU af 25. oktober 2012 om energieffektivitet, om ændring af direktiv 2009/125/EF og 2010/30/EU samt om ophævelse af direktiv 2004/8/EF og 2006/32/EF (EUT L 315 af 14.11.2012, s. 1).
      
         (4)  SWD(2019) 1012 final.
      
         (5)  COM(2019) 513 final af 5.6.2019.
      
         (6)  SWD(2019) 223.
      
         (7)  SWD(2019) 223.
      
         (8)  Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder (EUT L 328 af 21.12.2018, s. 82).